Selv om antallet af valgsteder i Rebild Kommune blev skåret ned til det halve, så steg andelen af borgere, der mødte op for at stemme til Folketingsvalget.

Ved at skære antallet af valgsteder ned fra 22 til 11 har Rebild Kommune sparet penge. Beløbet er ikke opgjort endnu. Det oplyser DR Nordjylland. Rebild er den eneste nordjyske kommune, der har fjernet så mange valgsteder. Kritikerne sagde, at det ville få vælgere til at blive hjemme, når der blev længere til valgstedet. Men valgdeltagelsen i Rebild er steget, fra 86,1 til 87,4 procent. - Før i tiden har langt de fleste måttet køre for at komme hen til de små valgsteder. Denne gang har de så måttet køre et par kilometer længere. Det har ikke gjort den store forskel for folk, siger borgmester Anny Winther.